Hovioikeus ei muuttanut 28-vuotiaan miehen pitkähköä vankilatuomiota.

14-vuotias poika joutui raiskaajan henkisen alistuksen kohteeksi Helsingissä.

Uhri ja mies käyttivät huumeita, eikä poika jaksanut puolustautua ensimmäisen raiskauksen jälkeen.

Mies kiisti kaikki syytteet, mutta sai niskaansa 5 vuoden vankeustuomion.

Mies mursi uhrinsa henkisesti ja sai tämän houkuteltua raiskattavaksi muun muassa Kampista. Riitta Heiskanen

Helsingin hovioikeus on pääkäsittelyn jälkeen pitänyt voimassa käräjäoikeuden tuomion useista seksuaalirikoksista Helsingissä kolmen kuukauden aikana 2018–2019.

Beiker Tamar Saleh, 28, tuomittiin viiden vuoden vankeuteen. Tuomittu syyllistyi kolmeen törkeään raiskaukseen ja neljään törkeään lapsen seksuaaliseen hyväksikäyttöön. Mies jatkaa tuomionsa suorittamista vankilassa.

Kaikissa teoissa uhriksi joutui 14-vuotias poika, joka seurusteli tekoaikaan tytön kanssa. Raiskaaja pääsi uhrin kanssa tekemisiin, kun tämä oli kotibileissä ja tuli kadulle tupakalle.

Uhrin kertomuksen mukaan mies käveli ulkona, huomasi hänet ja tuli juttelemaan ystävällisesti. Kun poika oli palaamassa sisälle, mies suuteli häntä väkisin. Pojan mukaan mies tunki suustaan pillerin hänen suuhunsa.

Poika muisti heränneensä siihen, että mies raiskaa häntä sukupuoliyhteydellä. Uhri ei pystynyt puolustautumaan, vaan tuomittu jatkoi toimintaansa oman halunsa mukaan. Poika nukahti eikä herätessään tiennyt, missä oli. Mies kertoi, että Roihuvuoressa. Uhri lähti aamulla pois.

Poika ei jaksanut vastustaa

Osapuolet kohtasivat toisen kerran Helsingin Kampissa, kun mies otti häneen yhteyttä ja sanoi ostavansa tupakkaa. Poika suostui ja lähti vielä miehen mukaan, kun kuuli saavansa kannabista. Näin siitä huolimatta, että poika muisti miehen epämiellyttävän hajun ja edellisen kerran tapahtumat.

Mies tarjosi pojalle huumetta ja aloitti seksuaalirikokset. Uhri kertoi pelänneensä ja odottaneensa, että tilanne loppuisi. Tuomittu raiskasi pojan jälleen sukupuoliyhteydellä. Uhri ei yrittänyt poistua, koska oli alasti ja häntä pelotti. Poika muisti ajatelleensa, että näin sairas ihminen pystyy varmaan myös satuttamaan.

Osapuolten välillä oli jopa päivittäistä yhteydenpitoa, enimmäkseen raiskaajan suunnalta. Uhrin mukaan tapaamisia oli yhteensä noin seitsemän. Poika kertoi käräjäoikeudessa, että ensimmäinen raiskaus oli ”rikkonut hänen tunteensa”. Poika koki olonsa tyhjäksi ja ”zombimaiseksi”. Uhri esti raiskaajan yhteydenotot hetkellisesti, mutta mahdollisti ne uudestaan, kun alkoi pelätä.

Juttu jatkuu kuvan jälkeen.

Tuomittu istuu rangaistustaan Vantaan vankilassa. Kuvituskuva. KIMMO BRANDT/AOP

Lyömistä ja kiristystä

Raiskaaja käytti osin väkivaltaa ja löi uhria. Lisäksi poika kertoi, että tuomittu uhkasi levittää uhrista alastonkuvia. Poika ei tiennyt, oliko niitä olemassa.

Tuomittu kiisti syytteet ja vaati niiden hylkäämistä hovioikeudessa. Mies väitti luulleensa, että uhri oli vähintään 17-vuotias ja että yhdyntöjä ei tapahtunut. Samoin mies vetosi ristiriitaisuuksiin uhrin kertomuksissa.

Hovioikeus tarkasteli raiskaajan televalvontatietoja ja päätteli, että hän oli ensimmäisen seksuaalirikoksen aikaan samalla alueella kuin asianomistaja. Uhri sai väkivaltaisesta sukupuoliyhteydestä vammoja, joista lääkäri antoi lausunnon. Raiskaaja esitti väitteitä myös uhrin mielenterveydestä, mutta ne jäivät näyttämättä toteen.

Raiskaaja tuomittiin käräjäoikeudessa maksamaan uhrille 18 000 euroa kärsimyskorvausta ja 2 000 euroa kivusta ja särystä.

LUE MYÖS Miesjoukko raiskasi tytön Oulussa – hovioikeus tuomitsi kaikki syytetyt vankilaan